钦定古今图书集成/明伦汇编/闺媛典/第353卷 > 《艳歌行有女篇》前人
## 钦定古今图书集成/明伦汇编/闺媛典/第353卷 > 《艳歌行有女篇》前人

有女怀芬芳，媞媞步东厢。蛾眉分翠羽，明目发清扬。
丹唇翳皓齿，秀色若珪璋。巧笑露懽靥，众媚不可详。
令仪希世出，无乃古毛嫱。头安金步摇，耳系明月珰。
珠环约素腕，翠羽垂鲜光。文袍缀藻黼，玉体映罗裳。
容华既已艳，志节拟秋霜。《徽音》冠青云，声响流四方。
妙哉美媛德，宜配侯与王。灵应万世合，日月时相望。
媒氏陈束帛，羔雁鸣前堂。百两盈中路，起若鸾凤翔。
凡夫徒踊跃，望绝殊参商。